跋覽前此唱和詩卷有詩次其韻
作者：劉摰
朝代：宋

paragraphs: 窮不廢詩真技癢，筆硏風雲日相向。
聖賢發憤乃有作，三千餘篇自古上。
荒城誰我同此聲，惟有哀猿嘯青嶂。
窮人所作誠已難，平淡豐腴乃嘉唱。
横槊壯氣雖蕭蕭，擊鉢爭先猶行行。
敢懷修門成怨騷，亦防飯顆嘲苦相。
江湖千里山千重，朝夕供吟紛萬狀。
閑適非以娛時人，可口甘酸勞醖釀。
大兒歸不開卷軸，喜我窮通心已忘。
種瓜頗欲學東陵，醉尉亦從呵故將。
古人能輕萬戶侯，爲有千篇相等量。